## Pravilnik o uvjetima za davanje ovlaštenja pravnim osobama za ovjeravanje laboratorijskih mjerila obujma

### NN 86/2006 (28.7.2006.), Pravilnik o uvjetima za davanje ovlaštenja pravnim osobama za ovjeravanje laboratorijskih mjerila obujma

# DRŽAVNI ZAVOD ZA MJERITELJSTVO

**2051**

Na temelju članka 41. stavak 4. i članka 46. stavak 3. Zakona o mjeriteljstvu
(»Narodne novine«, br. 163/03.), ravnatelj Državnog zavoda za mjeriteljstvo
donosi

## PRAVILNIK

### O UVJETIMA ZA DAVANJE OVLAŠTENJA PRAVNIM OSOBAMA ZA OVJERAVANJE LABORATORIJSKIH MJERILA OBUJMA

I. OPĆE ODREDBE

Članak 1.

Ovim se pravilnikom propisuju uvjeti koje moraju ispunjavati pravne osobe za
dobivanje ovlaštenja za ovjeravanje laboratorijskih mjerila obujma.

Članak 2.

Ovlaštene pravne osobe, u smislu ovoga pravilnika, ovjeravaju laboratorijska
mjerila obujma kao zakonita mjerila, ispituju usklađenost laboratorijskih
mjerila obujma s propisima, provode službena mjerenja i vode evidenciju
ovjerenih laboratorijskih mjerila obujma kao zakonitih mjerila.

II. TEHNIČKI I MJERITELJSKI ZAHTJEVI KOJE MORA ISPUNITI PRAVNA OSOBA

Članak 3.

Pravna osoba mora ispunjavati zahtjeve koji se odnose na:
1. stručnu i tehničku osposobljenost
2. opremu za ispitivanje laboratorijskih mjerila obujma
3. prostorije za ispitivanje laboratorijskih mjerila obujma
4. radnike
5. propisanu dokumentaciju
Pravna osoba ne smije se baviti proizvodnjom, uvozom, prodajom ili popravkom
laboratorijskih mjerila obujma.

Članak 4.

Stručna i tehnička osposobljenost pravne osobe dokazuje se potvrdom nadležnog
tijela za akreditaciju Republike Hrvatske za područje mjerenja koje je predmet
ovlaštenja.

Članak 5.

Potrebna oprema za ispitivanje laboratorijskih mjerila obujma je:
1. umjerena vaga mjernog područja od 0 – 200 g ili većeg, razreda točnosti I
2. umjereni etalonski uteg rezreda točnosti E2, mase 200 g
3. umjerena ili ovjerena vaga mjernog područja od 0 – 5000 g ili većeg, razreda
točnosti II
4. umjereni ili ovjereni sekundomjer najmanje podjele 0,1 s
5. polaroskop za provjeru kvalitete stakla (naprezanja u staklu) vidnog polja
155 mm
6. stolovi za vaganje zaštićeni od utjecaja vibracija (npr. mramorni stolovi
minimalne debljine gornje plohe od 5 cm)
7. digestor u kojem će se obavljati čišćenje stakla
8. sušionik za stakleno posuđe koji postiže temperaturu do +150°C
9. pomoćno stakleno posuđe
10. staklene pipete
11. ručna pumpica za zrak
12. umjereni ili ovjereni uređaji za praćenje uvjeta radnog okoliša (temperature
od 0°C do +50°C s točnošću ±0,2°C ili većom, atmosferskog tlaka od 950 hPa do
1050 hPa s točnošću ±0,5 hPa ili većom i relativne vlažnosti od 20% do 95% rel.
vlažnosti s točnošću ±4% rel. vlažnosti ili većom) s mogućnošću zapisivanja
podataka
13. kemijska sredstva za čišćenje laboratorijskih mjerila obujma.

Članak 6.

Pravna osoba treba biti opremljena osobnim računalom (PC) s mogućnošću spajanja
na internet i povezivanja s bazom podataka Državnog zavoda za mjeriteljstvo (u
daljnjem tekstu: Zavod).

Članak 7.

Pravna osoba mora imati radnu prostoriju za ispitivanje laboratorijskih mjerila
obujma koja mora ispunjavati ove uvjete:
1. mora biti čista, suha i dovoljno prostrana za neometano ispitivanje i
ovjeravanje laboratorijskih mjerila obujma
2. mora biti dovoljno prostrana za smještaj opreme i laboratorijskih mjerila
obujma
3. mora biti zaštićena od izravnog sunčeva utjecaja
4. u prostoriji i njenoj okolici izvori vibracija ne smiju utjecati na točnost
mjerenja
5. mora imati namještaj za smještaj laboratorijskih mjerila obujma koja se
ispituju
6. mora imati namještaj za smještaj laboratorijskih mjerila obujma koja su
ovjerena
7. u radnoj prostoriji mora biti smješten uređaj za praćenje uvjeta okoliša
mjernih područja i točnosti definiranih u članku 5., točka 12.
8. mora imati dnevnu i električnu rasvjetu.
Pravna osoba mora imati zaštićeni smještaj – sigurnosni ormar za držanje
kemijskih sredstava koja se koriste pri čišćenju laboratorijskih mjerila obujma.

Članak 8.

Temperatura radnog okoliša u radnoj prosotoriji za vrijeme ispitivanja
laboratorijskih mjerila obujma mora biti u granicama od 18°C do 25°C, a
relativna vlažnost u granicama od 40% do 90% relativne vlažnosti. Varijacije
temperature radnog okoliša tijekom ispitivanja laboratorijskih mjerila obujma ne
smiju biti veće od ±0,5°C.

Članak 9.

Izvori grijanja prostorije za ispitivanje laboratorijskih mjerila obujma moraju
biti najmanje 1,5 m udaljeni od opreme, tj. od mjesta gdje se obavlja
ispitivanje laboratorijskih mjerila obujma i moraju omogućiti ujednačeno
zagrijavanje prostorije za ispitivanje laboratorijskih mjerila obujma.

Članak 10.

Pravna osoba mora imati zaposlena najmanje dva ovlaštena mjeritelja koji
obavljaju poslove ispitivanja i ovjeravanja laboratorijskih mjerila obujma.
Jedan radnik iz stavka 1. ovoga članka mora imati najmanje VSS tehničkog smjera,
a drugi mora imati najmanje SSS tehničkog smjera.
Radnici iz stavka 1. ovoga članka moraju imati najmanje 3 godine radnog iskustva
na poslovima ispitivanja laboratorijskih mjerila obujma i moraju poznavati
propise o postupcima i metodama ispitivanja laboratorijskih mjerila obujma te
imati uvjerenje o položenom stručnom ispitu.
Ako radnik nema položen stručni ispit iz stavka 3. ovoga članka, ispit mora
položiti u roku godine dana od ovlašćivanja pravne osobe odnosno od zasnivanja
radnog odnosa radnika u ovlaštenoj pravnoj osobi.

Članak 11.

Pravna osoba mora imati:
1. izvadak iz sudskog registra
2. radne knjižice zaposlenih osoba
3. propise iz područja ispitivanja i ovjeravanja laboratorijskih mjerila obujma
4. naputak proizvođača o upotrebi opreme koja se koristi pri ispitivanju
5. naputak o održavanju i praćenju ispravnosti etalona, mjerne i pomoćne opreme
6. postupke ispitivanja i ovjeravanja laboratorijskih mjerila obujma, obrasce
zahtjeva za ovjeravanje laboratorijskih mjerila obujma, izvješća o ispitivanju
laboratorijskih mjerila obujma
7. rješenja o odobrenju tipa laboratorijskih mjerila obujma koja se ovjeravaju
kod ovlaštene pravne osobe
8. popis etalona, ispitne opreme i pribora s tehničkim podacima i podacima o
ovjeravanju i/ili umjeravanju i ovjernicama i/ili potvrdama o umjeravanju.

Članak 12.

Ovlaštena pravna osoba tijekom svog rada mora:
1. ovjeravati laboratorijska mjerila obujma koja imaju važeće rješenje o
odobrenju tipa mjerila
2. ovjeravanja obavljati u skladu s odobrenim postupkom ispitivanja
laboratorijskih mjerila obujma
3. obavijestiti Zavod o svakoj promjeni koja bi mogla utjecati na osposobljenost
ovlaštene pravne osobe da ispuni uvjete propisane ovim pravilnikom te
upotrebljavati samo etalone, mjernu i pomoćnu opremu s važećom ovjernicom ili
potvrdom o umjeravanju
4. voditi evidenciju o obavljenim ispitivanjima odnosno ovjeravanjima
laboratorijskih mjerila obujma
5. kvartalno obavješćivati Zavod o obavljenim ispitivanjima odnosno
ovjeravanjima laboratorijskih mjerila obujma
6. obavješćivati Zavod o obavljenim umjeravanjima etalona odnosno ovjeravanjima
mjerne i pomoćne opreme u roku koji nije duži od 30 dana nakon obavljenog
umjeravanja odnosno ovjeravanja
7. čuvati izvješća o ispitivanju na elektroničkom mediju ili u tiskanom obliku
najmanje 3 godine nakon isteka valjanosti ovjere
8. sudjelovati u usporedbenim mjerenjima na zahtjev Zavoda.

III. ZAVRŠNE ODREDBE

Članak 13.

Pravnoj osobi koja ispunjava uvjete propisane ovim pravilnikom izdaje se
rješenje o ovlaštenju koje vrijedi 3 (tri) godine od dana njegove pravomoćnosti.
Šest mjeseci prije isteka roka iz stavka 1. ovog članka pravna osoba dužna je
poslati zahtjev za produljenje ovlaštenja.
Ako se utvrdi da pravna osoba ispunjava propisane uvjete izdat će se rješenje
kojim joj se produljuje ovlaštenje za naredne 3 godine.
Pravnoj osobi Zavod će oduzeti ovlaštenje za ovjeravanje i prije isteka roka iz
stavka 1. ovog članka ako se utvrdi da je prestala udovoljavati propisanim
uvjetima, odnosno ako ne otkloni utvrđene nedostatke u roku 30 dana od njihovog
nastanka.

Članak 14.

Rješenje kojim se pravna osoba ovlašćuje za ovjeravanje ili joj se ovlaštenje
oduzima objavljuje se u »Narodnim novinama«.

Članak 15.

Ovaj pravilnik stupa na snagu osmog dana od dana objave u »Narodnim novinama«.

Klasa: 011/02/06-07/25
Urbroj: 558-06/14-06-1
Zagreb, 20. srpnja 2006.

Ravnatelj
Državnog zavoda za mjeriteljstvo
**Mirko Vuković, dipl. ing.**, v. r.

Pravilnik, NN 86/2006-2051
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)